Brian Mikkelsen (KF), 2000-05-05:
Da man i forbindelse med gymnasiereformen i 1988 skabte faget naturfag på den sproglige linje, havde man de bedste intentioner om at skabe et velfungerende forløb, der forbandt de velkendte fag matematik, fysik og kemi til en enhed, og som sikrede eleverne på den sproglige linje en god tilgang til de naturvidenskabelige fag.
Det er jo en diskussion, der nærmer sig meget den, vi har i dag, om at gøre fysik, kemi, matematik attraktiv for studenterne, så vi får flest muligt til at interessere sig for det, så de også gør brug af muligheden for at få en videreuddannelse inden for det pågældende område.
Det er et af de områder, Danmark har specielt brug for i øjeblikket. Men det viste sig hurtigt, efter reformen blev implementeret, at naturfag ikke levede op til de høje forventninger, og det i særklasse største problem har helt klart været, at eleverne via naturfag ikke opnår tilstrækkelig kompetence i matematik.
Såfremt eleverne på den sproglige linje ønsker at opnå et C- eller B-niveau i matematik, må de efterfølgende bruge valgblokken på dette, og det er der desværre en del der ikke gør. Problemet er selvfølgelig ikke, at eleverne ikke automatisk gør brug af valgblokke for at opnå kompetence i matematik, næ, problemet er mest, at eleverne ikke er opmærksomme på, at C-niveauet i matematik ofte er adgangskrav til de videregående uddannelser.
Og hvis vi vil have flere til at tage vejen hen imod biotek, teknologi, ingeniør osv., så skal man have forudsætningerne i orden allerede på ungdomsuddannelsesniveau. Når man ikke er opmærksom på det, så havner alt for mange unge i en blindgyde efter gymnasiet, hvor de jo gerne vil en hel masse, men hvor den manglende kompetence i matematik sætter en umiddelbar stopper for de videre planer.
I erkendelse af det problem udbød ministeriet så i 1997 en forsøgsordning, som vi har hørt om, naturfag model II, der skulle og i hvert fald havde som intention at rette op på kompetenceproblemerne i særdeleshed.
Forsøgene har jo vist sig - de steder, hvor de er foregået - at være meget vellykkede.
Timeantallet er hævet
alene til fordel for matematikindholdet i faget, og dermed har man sikret, at alle elever, der følger naturfag, opnår C-niveau i matematik, altså det niveau, som er det afgørende for, at man kan søge om optagelse på de videregående uddannelsesinstitutioner.
Evalueringen af forsøget har også vist, at der er tilfredshed med model II blandt såvel elever som lærere på de gymnasier, der har det, og at den øgede vægt, matematikken i faget har haft, har haft en positiv effekt på fysik/kemi-delen, som så hænger sammen.
Alt i alt tegner der sig altså et særdeles positivt billede af naturfag model II, der efter evalueringen at dømme retter op på de problemer, man hidtil har oplevet med naturfag, og som sikrer eleverne det eftertragtede C-niveau i matematik.
Vores intention er at sikre, at eleverne på den sproglige linje opnår C-niveau i matematik, så man ikke senere hen afskæres fra at fortsætte på en videregående uddannelse.
Derfor ser vi gerne en forsøgsgren, der har vist sig som en stor succes, blive gjort obligatorisk.
Men, og det vil jeg gerne understrege, det er vigtigt for os at præcisere, at når der i bemærkningerne står, at man har mulighed for at fortsætte med andre forsøg, så betyder det også, at man ude lokalt selv kan beslutte sig til, om man vil fortsætte med den nuværende ordning med det antal matematiktimer, der er. Hvis man på de lokale gymnasier vurderer, at det vil være det bedste for det lokale miljø rent kompetencemæssigt og kvalifikationsmæssigt for at gøre det attraktivt for flest mulige for at få noget naturfag, så skal man have lov til det. Da der er - må vi erkende - lidt forskellige meldinger om forsøget fra de mennesker, der ikke har været med i forsøget, så må vi også erkende, at der skal være en mulighed for, at man kan fortsætte med den nuværende konstruktion på de gymnasier, som ikke bryder sig om at gå ind i forsøget.
Derfor lægger vi altså også vægt på det, der står i bemærkningerne om forsøgene.
Men alt i alt et glimrende forslag, som vil betyde, at endnu flere vil have mulighed for at få en videregående uddannelse på de områder, hvor der virkelig er gode beskæftigelsesmuligheder.